A MEDinPROT **Gépidő felhasználási pályázat**

A BME, ELTE, MTA-TTK, és SE főállású munkatársai számára a MEDinPROT Fehérjetudományi Kiválósági Együttműködési Program **Gépidő felhasználási pályázatot hirdet** az alábbifeltételekkel:

* pályázhatnak azon fehérjekutatásban dolgozó munkatársak, akik a BME, ELTE, SE illetve ezen 3 egyetem valamelyikén működő MTA-TKI kutatócsoport, valamint MTA-TTK tulajdonában lévő **szerkezetkutató** **nagyműszert** (NMR-, MRI-, MS-, CD-, RAMAN-, IR-spektrométer, SAXS, röntgen-diffraktométer, stb.) „üzemeltetnek” **és azon fehérje mintákat mérnek,**
* **az üzemeltető** személyés az adott **fehérje kutatója/gépidő felhasználói** együtt pályáznak. Az üzemeltető akár több fehérjére (több kutatóval) adhat be közös pályázatot.
* az együttműködési program jellegéből fakadóan fontos hogy mindkét fél kölcsönös (üzemeltető és fehérje kutató) szakmai érdeklődést mutasson a vizsgált téma iránt. ( A MedInProt-nak nem célja a „bérmérések” vagy rutin analitikai vizsgálatok támogatása.)
* a tervezett gépidő felhasználás futamideje 2018.02.26-2018.05.20.

**A pályázatnak tartalmaznia kell:**

* A témák rövid leírását és maximum 3 releváns közleményt, amelyből kiderül a nagyműszer közös használatának szükségessége.
* Annak az explicit megadását *(max. 100 szó)*, hogy miért és milyen típusú mérésekre van az adott fehérje kutatása kapcsán szükség, illetve hogy egy-egy mérésnek mennyi a várható gépideje/gépidő költsége (X óra (Ft)/fehérje minta, pl. 24ó (Ft)/pl. albumin-S13 minta).
* Mivel a MEDinPROT program célja a tudományos **együttműködés, közös fejlesztés, tesztelés stb**. a pályázók közül elég, ha csak az egyik partner (jellemzően az üzemeltető) rendelkezik a szükséges nagy értékű műszer ismeretével, ám mindkét személynek érdeklődnie kell az adott tudományos probléma iránt.
* Világosan jelöljék meg a mérés **tudományos jelentőségét**, az adatgyűjtés várható idejét, a mérési adatok feldolgozásának módját, időintervallumát, illetve milyen módon és mikor várható tudományos eredmény (előadás/cikk/szabadalom).
* Ha **mint üzemeltető** már nyertese volt egy **korábbi gépidő pályázatnak**, akkor csatolja, hogy mely kutatási projektet, milyen módon és hány óra gépidővel támogatta (Adjon tételes felsorolást az elköltött támogatási összegről.)

**A Gépidő felhasználási programra jelentkezni a mellékelt űrlap kitöltését követően lehet.** A kiegészített doc-filet (< 5Mbyte) elektronikusan, a medinprot@chem.elte.hu e-mail címre, egyetlen összeszerkesztett csatolt dokumentumként kell megküldeni, a tárgyba kérjük, tüntesse fel: **Név /** **gépidő pályázat**.

A pályázati anyag beérkezési határideje: **2018. február 21. 24h**. A Kuratórium a támogatottak névsorát 2017. február 28. után teszi közzé.

Budapest, 2018. február 8.

Perczel András, a MEDinPROT kuratórium elnöke